Document ID: 32005D0511

Reference:
16.7.2005
SL
Uradni list Evropske unije
L 185/35
SKLEP SVETA 2005/511/PNZ
z dne 12. julija 2005
o zaščiti eura pred ponarejanjem z imenovanjem Europola za osrednji urad za boj proti ponarejanju eura
SVET EVROPSKE UNIJE JE –
ob upoštevanju Pogodbe o Evropski uniji in zlasti člena 30(1)(b) in člena 34(2)(c) Pogodbe,
ob upoštevanju pobude Zvezne republike Nemčije, Kraljevine Španije, Francoske republike, Italijanske republike in Združenega kraljestva Velike Britanije in Severne Irske (1),
ob upoštevanju mnenja Evropskega parlamenta (2),
ob upoštevanju naslednjega:
(1)
Euro postaja kot plačilno sredstvo dvanajstih držav članic vse bolj tudi svetovno plačilno sredstvo in zato predstavlja prednostno tarčo mednarodnih organizacij za ponarejanje denarja tako v Evropski uniji kot tretjih državah.
(2)
Nadaljnji povečani obseg ponarejenega eura, ki bi ogrozil prost pretok eurobankovcev in eurokovancev, je treba preprečiti.
(3)
Z namenom okrepiti sistem zaščite eura zunaj območja Evropske unije je treba okrepiti sodelovanje med državami članicami ter med njimi in Europolom.
(4)
Mednarodno konvencijo za preprečevanje ponarejanja denarja, ki je bila sprejeta 20. aprila 1929 v Ženevi (v nadaljnjem besedilu „Ženevska konvencija“), je treba v skladu s pogoji evropskega združevanja uporabljati bolj učinkovito.
(5)
Tretje države potrebujejo osrednjo kontaktno točko glede informacij o ponaredkih eura, vse informacije o ponaredkih eura pa morajo biti zaradi analize zbrane pri Europolu.
(6)
Glede na Okvirni sklep Sveta 2000/383/PNZ z dne 29. maja 2000 o povečanju zaščite s kaznimi in drugimi sankcijami za ponarejanje v zvezi z uvedbo eura (3), Svet meni, da je primerno, da vse države članice postanejo pogodbenice Ženevske konvencije in ustanovijo osrednje urade v skladu s členom 12 Konvencije.
(7)
Svet meni, da je treba imenovati Europol za osrednji urad za boj proti ponarejanju eura v smislu člena 12 Ženevske konvencije –
SKLENIL:
Člen 1
1.   Za države članice, ki so pogodbenice Ženevske konvencije, Europol v skladu z izjavo v Prilogi (v nadaljnjem besedilu: „Izjava“) deluje kot osrednji urad za boj proti ponarejanju eura v smislu prvega stavka člena 12 Ženevske konvencije. Osrednji nacionalni uradi pa obdržijo dosedanje pristojnosti na področju preprečevanja ponarejanja vseh drugih plačilnih sredstev in funkcije osrednjega urada, za katere v skladu z Izjavo Europol ni pooblaščen.
2.   Vlade držav članic, ki so pogodbenice Ženevske konvencije, sprejmejo Izjavo in pooblastijo predstavnika Zvezne republike Nemčije, da posreduje Izjave generalnemu sekretarju Združenih narodov.
Člen 2
Ta sklep začne učinkovati na dan objave v Uradnem listu Evropske unije.
V Bruslju, 12. julija 2005
Za Svet
Predsednik
G. BROWN
(1)  UL C 317, 22.12.2004, str. 10.
(2)  Mnenje z dne 12. aprila 2005 (še ni bilo objavljeno v Uradnem listu).
(3)  UL L 140, 14.6.2000, str. 1. Okvirni sklep, kakor je bil spremenjen z Okvirnim sklepom 2001/888/PNZ (UL L 329, 14.12.2001, str. 3).
PRILOGA
Izjava … o imenovanju Europola za osrednji urad za boj proti ponarejanju eura
…, država članica Evropske unije, … je dal/-a/-o Evropskemu policijskemu uradu (v nadaljevanju „Europol“) pooblastilo za boj proti ponarejanju eura.
Da bo Ženevska konvencija iz leta 1929 delovala bolj učinkovito, bo … v prihodnosti izpolnjeval/-a/-o naslednje obveznosti:
1.
V zvezi s ponarejanjem eura Europol izvaja – v okviru svojega cilja in skladno z Aktom Sveta z dne 26. julija 1995 o ustanovitvi Evropskega policijskega urada (Konvencija o Europolu) (1) – naslednje naloge osrednjega urada v smislu členov 12 do 15 Ženevske konvencije iz leta 1929.
1.1
Europol v skladu s Konvencijo o Europolu zbira in obdeluje vse informacije, ki lahko zaradi svoje narave olajšajo preiskavo, preprečevanje in boj proti ponarejanju eura, in te informacije nemudoma posreduje nacionalnim osrednjim uradom držav članic.
1.2
V skladu s Konvencijo o Europolu, še zlasti s členom 18 Konvencije, in Aktom Sveta z dne 12. marca 1999 o sprejetju pravil za prenos osebnih podatkov Europola tretjim državam in tretjim organom (2), Europol sodeluje neposredno z osrednjimi uradi v tretjih državah, da uresničuje naloge iz točk 1.3, 1.4 in 1.5 te izjave.
1.3
Europol pošlje osrednjim uradom tretjih držav komplet avtentičnih vzorcev eura, če meni, da je to primerno.
1.4
Europol redno obvešča osrednje urade tretjih držav, tako da posreduje vse potrebne podrobnosti o novih izdajah kovancev in bankovcev ter o njihovem umiku iz obtoka.
1.5
Če ne gre za popolnoma lokalne interese, Europol obvesti, v obsegu, ki je po njegovi presoji primeren, osrednje urade tretjih držav o:
—
vsakem odkritju ponarejenih ali prenarejenih eurov. Obvestilu o ponarejanju ali prenarejanju mora biti priložen tehničen opis ponaredkov, ki ga lahko zagotovi samo institucija, katere bankovci so bili ponarejeni. Prav tako mora biti priložena fotografska reprodukcija ali vzorec ponaredka. V nujnih primerih lahko policijski organi sporočilo in kratek opis diskretno posredujejo zainteresiranim osrednjim uradom, kar ne vpliva na omenjeno obvestilo in tehnični opis,
—
podrobnostih v zvezi z odkritji ponaredkov, iz katerih je razvidno, ali so bili zaseženi vsi ponaredki, ki so bili dani v obtok.
1.6
Kot osrednji urad za države članice Europol sodeluje na konferencah o boju proti ponarejanju eura v smislu člena 15 Ženevske konvencije.
1.7
Če Europol ne more opraviti nalog, določenih v točkah 1.1 do 1.6 v skladu s Konvencijo o Europolu, nacionalni osrednji uradi držav članic obdržijo pristojnosti.
2.
Osrednji nacionalni uradi tudi obdržijo dosedanje pristojnosti na področju preprečevanja ponarejanja vseh drugih valut in funkcije osrednjega urada, za katere v skladu s točko 1 Europol ni pooblaščen.
Ime predstavnika …, dne …
(1)  UL C 316, 27.11.1995, str. 1.
(2)  UL C 88, 30.3.1999, str. 1. Akt Sveta, kakor je bil spremenjen z Aktom Sveta z dne 28. februarja 2002 (UL C 76, 27.3.2002, str. 1).

Summary:
Zaščita eura pred ponarejanjem – Europol
Zaščita eura pred ponarejanjem – Europol
POVZETEK:
Sklep 2005/511/PNZ o imenovanju Europola za osrednji urad za boj proti ponarejanju
KAJ JE NAMEN TEGA SKLEPA?
              
Ta sklep imenuje Europol za osrednji urad za boj proti ponarejanju eura, da bi se zagotovila učinkovita uporaba Mednarodne konvencije za preprečevanje ponarejanja denarja, sklenjena leta 1929 v Ženevi (v nadaljnjem besedilu: Ženevska konvencija), in okrepilo sodelovanje med samimi državami Evropske unije (EU) ter med državami EU, Europolom in državami zunaj EU.
KLJUČNE TOČKE
              
EU si prizadeva za okrepitev sodelovanja med državami EU ter med njimi in Europolom, da bi zaščitila euro pred ponarejanjem na mednarodni ravni. Države zunaj EU potrebujejo osrednjo kontaktno točko glede informacij o ponaredkih eura. Vse takšne informacije je treba zaradi analize zbrati pri Europolu, ki deluje kot osrednji urad za boj proti ponarejanju eura v skladu z Ženevsko konvencijo.
Vloga Europola
Europol deluje kot osrednji urad za boj proti ponarejanju eura v smislu člena 12 Ženevske konvencije, ki določa, da mora „[v] vsaki državi [..] preiskave v zvezi s ponarejanjem denarja organizirati osrednji urad z notranjo zakonodajo.“
Europol na podlagi svojih pristojnosti:
zbira in obdeluje vse informacije, ki lahko zaradi svoje narave olajšajo preiskavo, preprečevanje in boj proti ponarejanju eura, in te informacije posreduje nacionalnim osrednjim uradom držav EU,
sodeluje neposredno z osrednjimi uradi v državah zunaj EU v skladu s pravili za prenos osebnih podatkov,
pošlje osrednjim uradom držav zunaj EU komplet avtentičnih vzorcev eura, če meni, da je to primerno,
redno obvešča osrednje urade držav zunaj EU, tako da posreduje vse potrebne podrobnosti o novih izdajah kovancev in bankovcev, njihovem umiku iz obtoka, vsakem odkritju ponarejenih ali prenarejenih eurov, podrobnostih v zvezi z odkritji ponaredkov itn.
V primeru ponaredkov vseh drugih kovancev in bankovcev obdržijo pristojnosti nacionalni centralni uradi.
Učinkovita uporaba Ženevske konvencije iz leta 1929
Ženevska konvencija bi se morala učinkoviteje uporabljati. Konvencija določa pravila za preprečevanje in boj proti kršitvam, ki jih predstavlja ponarejanje. Izraz „bankovci in kovanci“ pomeni bankovce in kovance, ki se uporabljajo kot zakonito plačilno sredstvo.
Svet meni, da je primerno, da vse države EU postanejo pogodbenice Konvencije.
OD KDAJ SE TA SKLEP UPORABLJA?
              
Ta sklep se uporablja od 16. julija 2005.
GLAVNI DOKUMENT
            
Sklep Sveta 2005/511/PNZ z dne 12. julija 2005 o zaščiti eura pred ponarejanjem z imenovanjem Europola za osrednji urad za boj proti ponarejanju eura (UL L 185, 16.7.2005, str. 35–36).
Zadnja posodobitev 23.03.2017